Document ID: 32005D0234

ODLOČBA KOMISIJE
z dne 14. marca 2005
o spremembi Priloge II k Odločbi Sveta 79/542/EGS glede uvoza svežega mesa iz Argentine
(notificirano pod dokumentarno številko K(2005) 602)
(Besedilo velja za EGP)
(2005/234/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenimi in veterinarskimi pregledi ob uvozu goveda, ovc in koz ter prašičev, svežega mesa ali mesnih izdelkov iz tretjih držav (1), ter zlasti drugega pododstavka člena 3(1) in člena 16(1) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (2), in zlasti člena 8(1) in (4) Direktive,
ob upoštevanju naslednjega:
(1)
Del 1 Priloge II k Odločbi Sveta 79/542/EGS z dne 21. decembra 1979 o seznamu tretjih držav ali delov tretjih držav in o pogojih za zdravstveno varstvo živali in javnozdravstveno varstvo ter izdajanje veterinarskih spričeval za uvoz nekaterih vrst živih živali in njihovega svežega mesa v Skupnost (3) določa seznam tretjih držav in delov tretjih držav, iz katerih države članice lahko uvažajo nekatere vrste živih živali in njihovo sveže meso.
(2)
Po izbruhu slinavke in parkljevke septembra 2003 v argentinski provinci Salta, na severu države blizu meje s Paragvajem, je bila Odločba Komisije 93/402/EGS z dne 10. junija 1993 o pogojih v zvezi z zdravstvenim varstvom živali in izdajanju veterinarskih spričeval za uvoz svežega mesa iz južnoameriških držav (4) spremenjena z odločbama 2003/658/ES (5) in 2003/758/ES (6), da bi začasno ustavili uvoz izkoščenega in zorjenega govejega mesa iz argentinskih provinc Salta, Jujuy, Chaco in Formosa. Odločba 93/402/EGS je bila razveljavljena z Odločbo 2004/212/ES (7) njene določbe pa so bile vključene v Odločbo 79/542/EGS.
(3)
Izbruh je bil ustavljen pred več kot 12 meseci in od takrat na ozemlju Argentine niso bili zabeleženi novi izbruhi. Medtem so inšpekcijski pregledi, izvedeni leta 2004, pokazali, da so se razmere v Argentini izboljšale tako glede zdravstvenega varstva živali kot tudi glede javnozdravstvenega varstva.
(4)
Komisija je Argentino pozvala, naj vzdolž svoje meje z Bolivijo in Paragvajem določi varovalni pas, da bi se izognili tveganju vnosa slinavke in parkljevke. Argentina je vzdolž svojih meja z navedenima državama predlagala vzpostavitev območja, širokega 25 kilometrov („varovalni pas“). Podrobne karte in podatki, zlasti glede uvedenih nadzornih ukrepov v varovalnem pasu, so bili predloženi Komisiji. Pri tistih vrstah, ki so dovzetne za slinavko in parkljevko, je treba uvoz iz varovalnega pasu v Skupnost prepovedati.
(5)
Zaradi tega je primerno ponovno začeti uvoz izkoščenega in zorjenega govejega mesa iz provinc Salta, Jujuy, Chaco in Formosa, z izjemo varovalnega pasu.
(6)
Odločba 79/542/EGS je bila med drugim spremenjena z Odločbo 2004/212/ES, da bi iz njenega področja uporabe izključili mesne izdelke. Zato je primerno, da se v členu 1 črta napačno sklicevanje na mesne izdelke.
(7)
Člen 1 in del 1 Priloge II k Odločbi 79/542/EGS je treba ustrezno spremeniti.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V členu 1 Odločbe 79/542/EGS se črtajo besede „in svežega mesa“.
Člen 2
Del 1 Priloge II k Odločbi 79/542/EGS se nadomesti z besedilom Priloge k tej odločbi.
Člen 3
Ta odločba se uporablja od 18. marca 2005.
Člen 4
Ta odločba je naslovljena na države članice.
V Bruslju, 14. marca 2005

Labels: 3
17
18
6